送李狀元還朝
作者：鄧肅
朝代：宋

paragraphs: 元戎簾幕海濱開，謫仙騎鯨天上來。
尊前談笑贊籌畫，一洗八郡無氛埃。
功成揮鞭朝玉闕，九重閶闔開春色。
要傳天意下人間，翰苑政須萬人傑。
我今去國已五年，天子令伴黄冠仙。
邂逅相逢君復去，林泉還我擅雲煙。
君去上天款天語，莫畏雷霆作强禦。
人間疾苦欲扣天，天門嵯峨隔雲雨。
紅巾十萬今已無，致此紅巾本何如。
撥亂儻知原始末，制梃自可鞭匈奴。